**Kansaneläkelaitos aloittaa KOSKI-palvelun hyödyntämisen omassa viranomaistehtävässään**

Opetushallitus ja Kansaneläkelaitos ovat solmineet tietopalvelusopimuksen, jonka mukaisesti tietoja voidaan luovuttaa KOSKI-palvelusta Kansaneläkelaitokselle. Kansaneläkelaitos aloittaa KOSKI-tietovarannon käytön katselukäyttöliittymän kautta 1.2.2019 ja teknisen palvelurajapinnan kautta toukokuussa 2019. Kansaneläkelaitos käyttää perusopetuksen sekä toisen asteen koulutuksen tietoja opintoetuuksien, työttömyysturvaetuuksien, perustoimeentulotuen, koululaiseläkkeiden ja kuntoutusetuuksien käsittelyssä.

Lain valtakunnallisista opinto- ja tutkintorekistereistä (884/2017) luvun 6 mukaan opinto- ja tutkintotietojen luovutuspalvelun avulla voidaan tietoja luovuttaa viranomaiselle, jolla lain säännöksen tai laissa säädetyn tehtävänsä perusteella on oikeus saada tietovarantoon sisältyviä tietoja opetuksen tai koulutuksen järjestäjältä. Salassa pidettäviä tietoja luovutetaan kuitenkin vain, jos tiedon antamisesta tai oikeudesta tiedon saamiseen laissa erikseen nimenomaisesti säädetään.

Luovutuspalvelulla voidaan luovuttaa:

1. perusopetuksen, lukiokoulutuksen ja ammatillisen koulutuksen valtakunnalliseen tietovarantoon sisältyviä 7–9 §:ssä tarkoitettuja tietoja;
2. ylioppilastutkintorekisteriin sisältyviä 14 §:n 2 momentissa tarkoitettuja tietoja lukuun ottamatta koesuorituksia ja arvostelumerkintöjä;
3. opiskelijavalintarekisteriin sisältyviä 19 §:ssä tarkoitettuja tietoja; sekä
4. korkeakoulujen valtakunnalliseen tietovarantoon sisältyviä 25 §:n 1 momentissa tarkoitettuja tietoja.

Saman lain mukaisesti Opetushallituksen tulee arvioida etukäteen viranomaisen tiedonsaantioikeus, käyttötarkoitus sekä siihen liittyvien tietojen asianmukaisuus.

Ajantasainen lista kaikista KOSKI-tietovarantoa käyttävistä viranomaisista: <https://confluence.csc.fi/pages/viewpage.action?pageId=75671724>.

Lista viranomaisten KOSKI-käyttöönottojen aikatauluarvioista:

<https://confluence.csc.fi/pages/viewpage.action?pageId=78160111>

Terveisin,

KOSKI-tiimi (koski(at)opintopolku.fi)